Foto: Hina, 123rf



PREMIJER Tihomir Orešković prošlog je tjedna najavio uvođenje poreza na nekretnine koje nisu u funkciji.

"Investitorima je bitna stabilnost. Bitno nam je povući mnogo investicija, a tu je bitna stabilnost oko poreza. Godine 2017. ćemo gledati uvesti porez na nekretnine koje nisu u funkciji. Ako je to nekome stan, kuća gdje živi onda tu nećemo uvesti porez. No, ako je to zemljište, kuća, stan koji nisu u funkciji, onda ćemo tu uvesti porez. Ukoliko netko ima pet, šest ili sedam stanova, kuće, tu ćemo podići porez na nekretnine", izjavio je Orešković, a uvođenje poreza na nekretnine nije demantirao ni ministar graditeljstva Lovro Kuščević.



Kuščević je rekao da ne zna hoće li Vlada uvesti porez na nekretnine, no istakao je da će jedna od glavnih zadaća njegovog ministarstva biti točno evidentiranje nekretnina, odnosno stanja na terenu što će pomoći da porez, ako ga bude, bude pravedniji.



Ministar financija Zdravko Marić rekao je kako novih poreza u 2016. godini neće biti, ali nije negirao mogućnost uvođenja poreza na nekretnine kojeg je najavio Orešković.



"Takav porez sigurno nije moguće uvesti i napraviti u nekom jako kratkom roku", kratko je prokomentirao.

Tekst se nastavlja ispod oglasa

HDZ-ovci sazivali presice gdje su ovaj porez uspoređivali s konfiskacijom nakon 2. svjetskog rata



Nitko od HDZ-ovaca, počevši od predsjednika stranke i prvog potpredsjednika Vlade Tomislava Karamarka, nije se glasno usprotivio najavama premijera Oreškovića o uvođenju poreza na nekretnine.



No, kad je 2013. godine tadašnji ministar Slavko Linić najavio uvođenje poreza na nekretine brojni HDZ-ovci nisu birali riječi kojim su predloženi zakon opisivali kao zastrašujuće opasan harač koji će uništiti osiromašene građane.



"Ovo je slaba i loša Vlada koja je nekonzistentna. Oni nešto kažu i onda se povuku, mi smo od početka bili protiv toga jer je to u funkciji pljačke već ionako siromašnih građana", komentirao je porez na nekretnine u ožujku 2013. godine Tomislav Karamarko, tada još čelnik oporbe.



HDZ-ov Domagoj Ivan Milošević tog ožujka 2013. godine podsjetio je kako su hrvatski građani desetljećima ulagali u nekretnine, i tako štedjeli, što je, isticao je tada, vrlo važna politička i ekonomska činjenica. "A i ako to zanemarimo u situaciji pada kupovne moći, inflacije i nezaposlenosti, raspravljati o ovom Zakonu je zastrašujuće opasno", istaknuo je Milošević 2013. godine.



O porezu na nekretnine govorilo se od samog dolaska na vlast Kukuriku koalicije, a HDZ je cijelo to vrijeme bio oštro protiv.



Tako je u studenom 2012. godine HDZ-ov tajnik Odbora za gospodarstvo Goran Soldo potpisao priopćenje u kojem je uvođenje poreza na nekretninu nazvano najvećom laži i obmanom Kukuriku koalicije.



"Porez na imovinu udar je na građane koji su desetljećima štedjeli gradeći vikendice. Ljudi u mirovini u njima neće moći uživati jer će ih biti prisiljeni prodavati. Osim njih, porez neće moći plaćati ni vlasnici u prvom redu do mora u slučaju da se porez bude procjenjivao prema vrijednosti kuća. Tada će ih biti prisiljeni prodavati strancima i Hrvati nakon stoljeća onoga što su čuvali ovoga puta to neće moći sačuvati", tog istog studenog 2012. godine upozoravao je Božidar Kalmeta.



Član predsjedništva HDZ-a Josip Križanić otišao je još korak dalje nazvavši prijedlog poreza na nekretnine veleizdajom. Godinu dana kasnije, u studenom 2013. godine, HDZ-ov Ivan Šuker ideju poreza na nekretnine nazvao je dokazom promašene porezne i fiskalne politike dodavši da bi takav porez građane bacio na koljena.



"U usporedbi s takozvanim haračem zbirni novi porezi u 2012. godini tri puta su veći od harača, dok će se novim porezima na nekretnine povećati još dva puta. Možete biti sigurni da nećemo dozvoliti još jednu nacionalizaciju i konfiskaciju nakon 60 godina" govorio je predsjednik varaždinskog HDZ-a Anđelko Stričak, a objavio HDZ na svojim stranicama.



"Riječ je o porezu na nekretnine, a ne o porezu na imovinu. Vlada namjerava oporezivati nekretnine koje su građani mukom stekli i cijeli život otplaćivali“, upozoravao je i predsjednik međimurskog HDZ-a Darko Horvat.

Porez nazivali velikom laži i obmanom naroda



Dubrovačko-neretvanski župan Nikola Dobroslavić 2012. je rekao kako je najavljeni porez za nekretnine kazna za žitelje najjužnije županije koji su ranijih godina odricanjem uz obiteljski dom gradili još jedan objekt.



Željko Sobota, istaknut HDZ-ovac iz Koprivničko križevačke županije, porez na nekretnine nazivao je "novom velikom laži i obmanom hrvatskog naroda"



"Nekretnine koje su građani mukom stekli i cijeli život otplaćivali Vlada sada želi oporezovati dok imovina – gotovina imućnih,depoziti, obveznice i dionice, umjetnine, zlato i srebro, jahte i auti ostaju netaknuti", upozoravao je Sobota, a slično su govorili i brojni drugi HDZ-ovci diljem Hrvatske jer je tadašnji čelnik oporbe baš po ovom pitanju sazivao brojne konferencije za novinare. Od tog poreza se naposljetku odustalo, SDP je sišao s vlasti, ali njegovo uvođenje sada najavljuje HDZ-ova vlast.